ΥΠΕΞ Μάρκος Κυπριανού στο Συμβούλιο Εξωτερικών Σχέσεων
Συνέντευξη στην VOA για τα μηνύματα που στέλνει με το ταξίδι του στην Ουάσιγκτον
O Υπουργός Εξωτερικών της Κυπριακής Δημοκρατίας Μάρκος Κυπριανού άρχισε επίσημη επίσκεψη στην Ουάσιγκτον με επαφές στο Κογκρέσο των Ηνωμένων Πολιτειών και με βαρυσήμαντη ομιλία στο Συμβούλιο Εξωτερικών Σχέσεων, μια γνωστή δεξαμενή σκέψης της Αμερικανικής πρωτεύουσας. Στην ομιλία του ο Κύπριος Υπουργός Εξωτερικών τόνισε ότι ο Πρόεδρος Δημήτρης Χριστόφιας ανέλαβε την πρωτοβουλία για την επανέναρξη των συνομιλιών με την Τουρκοκυπριακή πλευρά γιατί πιστεύει στην ανάγκη επίτευξης ειρηνικού διακανονισμού του Κυπριακού. Παράλληλα υπογράμμισε ότι οι Ηνωμένες Πολιτείες και η διεθνής κοινότητα θα μπορούσαν να συμβάλουν ενθαρρύνοντας την Τουρκία να διαδραματίσει θετικό ρόλο στην επίλυση του προβλήματος. Μιλώντας στην Ελληνική Υπηρεσία της Voice of America o υπουργός κ. Κυπριανού είπε: «Καταρχήν θεωρώ πολύ χρήσιμη την ευκαιρία που είχα σήμερα να παρουσιάσω τις θέσεις μας ιδιαίτερα όσο αφορά την διαδικασία επίλυσης του Κυπριακού προβλήματος, και μάλιστα σε ένα ακροατήριο το οποίο είναι συνηθισμένο να ακούει τις απόψεις της Τουρκίας, κατά κύριο λόγο. Δόθηκε λοιπόν η ευκαιρία να παρουσιάσουμε και τις δικές μας θέσεις. Βεβαίως πέρα από την ενημέρωση και περιγραφή για το που βρίσκονται σήμερα οι συνομιλίες ήθελα να τονίσω την διεθνή πτυχή του Κυπριακού προβλήματος, το γεγονός ότι η διαδικασία που ακολουθούμε σήμερα δεν αλλάζει τον διεθνή χαρακτήρα του και τις υποχρεώσεις της Τουρκίας. Το κλειδί στη λύση είναι στην Άγκυρα. Οι ΗΠΑ, όπως και άλλες χώρες, μπορούν να ασκήσουν την επιρροή τους ακριβώς για να εξασφαλίσουν ότι η Τουρκία θα έχει μία θετική στάση, έμπρακτα μια θετική στάση και όχι απλώς μια παθητική παρακολούθηση των συνομιλιών. Ταυτόχρονα μου δόθηκε η ευκαιρία να κάνω άλλη μία αναφορά ειδικά στο θέμα της Αμμοχώστου. Η (σημερινή) Κυπριακή κυβέρνηση, όπως και οι προηγούμενες, θέτουν σαν προτεραιότητα να αναφερθούν στις πρωτοβουλίες του Προέδρου της Δημοκρατίας για να επιτραπεί σε εμπειρογνώμονες των Ηνωμένων Εθνών να αρχίσουν την μελέτη για την ανοικοδόμηση της κλειστής περιοχής της Αμμοχώστου. Θεωρώ ότι με το να ακούγονται και οι δικές μας φωνές μπορεί και γίνεται κατανοητό σε δεξαμενές σκέψεις, σε κέντρα που επηρεάζουν την πολιτική γενικότερα, ποιες είναι οι θέσεις μας». Στην συνέχεια ο Υπουργός κ. Κυπριανού αναφέρθηκε σε μια άλλη σημαντική δραστηριότητα που ανέπτυξε κατά την πρώτη ημέρα της επίσκεψής του στην Ουάσιγκτον. Όπως είπε: «Βεβαίως το πρωί είχα την ευκαιρία να συναντηθώ με τον Πρόεδρο και μέλη της Επιτροπής Εξωτερικών Υποθέσεων του Κογκρέσου. Το θεωρώ πολύ σημαντικό αυτό ακριβώς γιατί είναι άτομα που ασχολούνται με τις εξωτερικές σχέσεις, ασχολούνται με το Κυπριακό πρόβλημα, είναι οι περισσότεροι φίλοι της Κύπρου και μας δίνουν την ευκαιρία να τους ενημερώνουμε για τις τελευταίες εξελίξεις, για να ξέρουν ακριβώς το τι γίνεται και να μη βασίζονται σε ενημέρωση από άλλες πλευρές. Αυτή ακριβώς η επαφή κρατά το ενδιαφέρον τους από την μία πλευρά και μας δίνει την ευκαιρία να τους ενημερώσουμε για τις θέσεις μας, τις ανησυχίες μας, τις ελπίδες μας και για το πώς μπορούν να μας βοηθήσουν». Ο Υπουργός Εξωτερικών της Κύπρου ολοκληρώνει την επίσκεψή του στην Ουάσιγκτον την Παρασκευή με συνάντηση την οποία θα έχει στο Στέητ Ντηπάρτμεντ με την Αμερικανίδα ομόλογό του Χίλαρι Κλίντον.